Jong Akademia-dosent word Taalraad-voorsitterAnnelise de Vries is onder meer ŉ dosent in Afrikaans by die private Afrikaanse hoëronderwysinstelling Akademia. (Foto: Verskaf) Die Afrikaanse Taalraad (ATR) het Dinsdag ŉ nuwe direksievoorsitter aangewys. Dr. Annelise de Vries, ondervoorsitter van die direksie, sal die leisels by die uittredende voorsitter, Michael Jonas, oorneem. “Die ATR doen nou fantastiese werk en oral waar ek kom en die ATR ter sprake is, ervaar ek regtig ŉ gees van versoening deur Afrikaans. “Verskillende organisasies wat nooit in die verlede saamgewerk het nie, werk nou saam om Afrikaans as versoeningstaal eerder as onderdrukkerstaal weer te hervestig. Ek is verskriklik opgewonde om deel van hierdie bemiddelingsproses te wees,” sê sy aan Maroela Media. De Vries is ŉ dosent in Afrikaans by die private Afrikaanse hoëronderwysinstelling Akademia en sy is ook een van die Afrikaanse Taalkommissie se taalkundiges vir die termyn 2022 tot 2024. Sy is ŉ kenner op die gebied van toegepaste linguistiek, wat taalbeplanning en forensiese linguistiek insluit, en sy beywer haar vir die bevordering van moedertaalonderrig. De Vries se visie is veral om op die ATR se projekte wat die afgelope jaar van stapel gestuur is, voort te bou en daarna te streef om selfs ŉ groter invloed op die bevordering van Afrikaans te hê. Sy verwys onder meer na ŉ demografieprojek wat wil vasstel waar gebruikers van die verskillende variëteite van Afrikaans hulself bevind en waarheen hulle op pad is, veral met betrekking tot onderwys op hoër en basiese vlak. Daar is ook ŉ opleidingsplan vir hoëronderwysinstellings wat daarop gemik is om dosente by te staan in die beoefening van Afrikaans as wetenskapstaal. “Ons het met verskillende Afrikaanse departemente by hoëronderwysinstellings geskakel en al die dosente, wat taalkundiges en letterkundiges insluit, bymekaar gekry. “Hierdie projek is uiters belangrik omdat die tendens geïdentifiseer is dat die aanbieding van Afrikaans as vak stelselmatig besig is om te verskraal en selfs afgeskaf word.” De Vries noem ook ŉ kurrikulumsinisiatief wat leemtes in die kurrikulum- en assesseringsbeleidsverklaring (KABV, ook bekend as CAPS) ondersoek met die doel om inklusiwiteit, maar ook gehalte, van Afrikaans as vak in basiese onderwys te verseker. “Dit is van besondere waarde omdat daar besin word oor hoe Afrikaans as Huistaal en Eerste Addisionele Taal op basiese onderwysvlak aangebied word.” De Vries beskou dit eintlik as ŉ groot taalbeplanningsproses en dit maak haar verskriklik opgewonde. “As dit nie vir taalbeplanning in die geskiedenis van Afrikaans was nie, was ons nie nou waar ons is nie.” Verdere sittende lede van die Taalraad sluit dr. Hendrik Theys (nuwe direksielid en ondervoorsitter), prof. Anne-Marie Beukes (uitvoerende hoof van die Suid-Afrikaanse Akademie vir Wetenskap en Kuns) en Ismail Ely (president van die Kaapse Maleier-koorraad) in.